《上巳日登城用杭大宗先生世骏诗韵》
清代·龚禔身

登高豁尘烦，睇眄江山美。况当上除辰，曲水盛罗绮。

清风度女姮，禊事掌春史。迢迢上重闉，趿我蹋青履。

参天峙林峦，扑地错闾里。顾此濠堑壑，遂事崇墉倚。

荒堞望纡回，襟带互百雉。云容半黑白，山色杂青紫。

龙池何足游，揽胜自今始。霞吐秀岭巅，烟含密树底。

不第游目佳，兼亦会心旨。娟娟月一钩，密迩快仰止，笑彼辕下驹，闭户说扫轨。

作者简介：龚禔身，字深甫，号吟臞，仁和人。乾隆壬午举人，官内阁中书。有《吟臞山房诗》。